Regionsudvalgets udtalelse om "Kommissionens forslag til Europa-Parlamentets og Rådets beslutning om ændring af beslutning nr. 1692/96/EF om Fællesskabets retningslinjer for udvikling af det transeuropæiske transportnet"

(2002/C 278/03)

REGIONSUDVALGET har -

under henvisning til Europa-Parlamentets og Rådets beslutning nr. 1692/96/EF om Fællesskabets retningslinjer for udvikling af det transeuropæiske transportnet [KOM(2001) 544 endelig - 2001/0229 (COD)],

under henvisning til Rådets beslutning af 14. november 2001 om i henhold til EF-traktatens artikel 156 at anmode om Regionsudvalgets udtalelse,

under henvisning til præsidiets beslutning af 13. juni 2000 om at henvise det forberedende arbejde til Underudvalg 3 "Europæiske Net, Transport, Informationssamfundet",

under henvisning til sin tidligere udtalelse om Kommissionens beretning til Europa-Parlamentet, Rådet, Det Økonomiske og Sociale Udvalg og Regionsudvalget om "Det transeuropæiske transportnet: 1998-beretning om gennemførelsen af retningslinjerne og fremtidige prioriteter" (I medfør af artikel 18 i beslutning nr. 1692/96/EF) (KOM(98) 614 endelig udg.) (CdR 60/1999 fin)(1),

under henvisning til sin tidligere udtalelse om "Forslag til Rådets forordning om ændring af forordning (EF) nr. 2236/95 om generelle regler for Fællesskabets finansielle støtte inden for transeuropæiske net" [KOM(98) 172 endelig - 98/0101 (SYN)] (CdR 217/98 fin)(2),

under henvisning til forslag til Regionsudvalgets udtalelse (CdR 284/2001 rev.), som blev vedtaget af Underudvalget for Territorial Samhørighed(3) den 5. marts 2002 med Ramón L. Valcárcel Siso (E,PPE), ministerpræsident for den selvstyrende region Murcia, som ordfører -

på sin 44. plenarforsamling den 15.-16. maj 2002 (mødet den 15. maj) vedtaget følgende udtalelse.

1. Generelle bemærkninger

Regionsudvalget glæder sig over Parlamentets og Rådets bestræbelser på at finde frem til en ny politik for virkeliggørelse af det transeuropæiske transportnet og imødegåelse af den ubalance, som dets etablering medfører, men beklager dog endnu en gang, at det ikke er lykkedes at anlægge en overordnet, velstruktureret og koordineret strategi for en transportpolitik på europæisk plan, hvoraf TEN-T kun er en - ganske vist meget velegnet - del. I sig selv kan TEN-T ikke løse de alvorlige mangler ved de europæiske transportsystemer.

Regionsudvalget opfordrer endnu en gang til, at der udfoldes de nødvendige bestræbelser for at samle den fremtidige europæiske transportpolitik for henholdsvis godstransporten og passagertrafikken i ét enkelt instrument.

I denne forbindelse anerkender og værdsætter Regionsudvalget Kommissionens seneste arbejde, især hvidbogen, som er et godt oplæg til overvejelse og debat.

Ved den allerede planlagte næste revision i 2004 af Fællesskabets retningslinjer, som nu ændres, skal der tages hensyn til den ajourføring af transportsystemet, som hvidbogen skitserer, ændringerne i trafikstrømme, revisionen af de nationale planer samt udvidelsen.

Regionsudvalget understreger endnu en gang, at et så kompliceret område som transportområdet ikke kan analyseres ud fra én enkelt synsvinkel. Uligevægten mellem transportformerne og forskellige dele af nettet kan ikke kun tilskrives nettets større eller mindre kapacitet og tilgængelighed; skønt dette er et væsentligt aspekt, må man ikke glemme, at mange andre politikker indvirker på transporten, såsom den liberalisering, der har fundet sted inden for nogle transportformer på bekostning af andre, og som naturligvis har betydning for, hvilken transportform aktørerne ønsker at satse på.

Derfor opfordrer Regionsudvalget til, at den næste revision af retningslinjerne reelt baseres på en samlet plan for det europæiske transportsystem.

1.1. Bemærkninger til hovedopgaverne

De mål, som ligger til grund for de nye retningslinjer for det transeuropæiske transportnet, er ikke alle afspejlet med lige stort held i den nye liste over hovedopgaver.

1.1.1. De foreslåede nye hovedopgaver

Disse er først og fremmest baseret på etablering af et nyt interoperabelt jernbanenet, hvor godstransport prioriteres, og på nettets tilslutning til søhavne, flod- og kanalhavne og lufthavne.

Regionsudvalget støtter fuldt ud disse forslag, som det selv har opfordret til i tidligere udtalelser, hvor det har kritiseret de utilstrækkelige investeringer i jernbanetransporten set i forhold til vejtrafikken. Sammenkoblingen med sø- og luftfarten vil utvivlsomt bidrage effektivt til at give jernbanerne, såvel passager- som godstrafikken, en renæssance.

Regionsudvalget vil dog understrege, at der til de foreliggende forslag bør tilføjes to aspekter, som skal tages med i betragtning for ikke at forfejle målet.

For det første må det undgås, at jernbanenettet kommer til at konkurrere med et vejnet, som løber parallelt med jernbanenettet uden at være forbundet med det. Det ville være katastrofalt for jernbanen, medmindre der indføres et afgiftssystem, som begrænser vejtrafikken. En sådan foranstaltning vil være meget kompliceret og falder uden for denne udtalelse. Dens konsekvenser, herunder de inflatoriske, bør analyseres grundigt. Især må det undersøges, om det vil påvirke tilgængeligheden i afsidesliggende regioner, øregioner og ugunstigt stillede regioner.

Det må ikke glemmes, at en af jernbanens største svagheder er dens stivhed og dermed dens uundgåelige afhængighed fra start til mål af andre transportformer, især vejtransport.

Det er på denne baggrund, Regionsudvalget foreslår etablering af et jernbanenet, der er forbundet og samordnet med vejnettet og med de øvrige transportformer.

Dette leder direkte frem til det andet aspekt, der skal pointeres, nemlig at jernbanen uden intermodale centre mister en stor del af sin funktionalitet.

I beslutningsforslagets nye artikel 5, litra c), hedder det i tekstens slutning: "inklusive foranstaltninger vedrørende intermodale terminaler". Regionsudvalget opfordrer Europa-Parlamentet og Kommissionen til at tænke nærmere over dette aspekt. Terminaler forstået som simple afgrænsede områder, der bliver til rest efter integrationen af forskellige transportformer, er et utidssvarende begreb, der har en stor del af skylden for de aktuelle flaskehalse.

Regionsudvalget anbefaler, at der opbygges integrerede logistikcentre udstyret med alle nødvendige tjenester og faciliteter, der indgår som et centralt element i det transeuropæiske transportnet og fungerer som store moduler for diversificering af transportformer ved hjælp af nye intelligente transportsystemer, som kan lette driften. Kun på denne måde kan man mindske den intermodale transports store ulempe, omladningen, som hidtil har hæmmet dens gennemslagskraft. De nye intermodale logistikcentre vil begynde at råde bod herpå.

For at optimere funktionen af disse infrastrukturer bør der indføres et nyt, ikke tidligere anvendt begreb i forbindelse med transportsystemer: "interoperabel intermodalitet".

Regionsudvalget anser det for absolut nødvendigt, at de lokale og regionale myndigheder får en vigtig rolle i forbindelse med etablering og forvaltning af disse centre, da deres placering og effektive funktion er af vital betydning for den fysiske planlægning i deres område.

1.1.2. Prioriterede mål, der fastholdes

Regionsudvalget er glad for, at udvikling af infrastruktur, der gør det muligt at forbinde øområder, indlandsområder og randområder, fastholdes som et prioriteret mål, og udtrykker ønske om, at denne opgave rent faktisk tages i betragtning og understøttes.

Der skal desuden mindes om, at etableringen af infrastrukturer med henblik på at forbinde randområder og øområder direkte med RTE-T er en garanti for reel frihed for varers og personers bevægelighed på europæisk område, men at etableringen heraf også bør støttes som et middel til strategisk sammenkobling af Europa med tredjelandene og øregionerne i Middelhavsområdet. Set fra dette synspunkt repræsenterer øområderne i Middelhavsområdet for EU en enestående strategisk mulighed for at udvikle en politik til fremme af forbindelserne mellem EU og Middelhavsområdet.

I denne forbindelse støtter Regionsudvalget kraftigt ændringen af artikel 5, litra b), som fastsætter, at disse områder skal forbindes direkte med det transeuropæiske transportnet og ikke blot sikres adgang hertil. Det er rimeligt at påpege, at der bør træffes de nødvendige foranstaltninger i disse områder, der er hæmmet af deres afsides beliggenhed, for at forbinde dem med resten af det europæiske område på de bedste vilkår.

Ligeledes fastholdes den tidligere beslutnings første prioriterede mål om at fjerne flaskehalse ved at forbedre hovedakserne, færdiggøre manglende strækninger, især de grænseoverskridende afsnit, og udvikle hoved- og tværforbindelser.

I denne forbindelse understreger Regionsudvalget, at det er absolut nødvendigt at bekæmpe flaskehalsene i det transeuropæiske transportnet gennem optimering af dets kapacitet, men at man heller ikke må glemme den situation, som mange regioner uden adgang til nettet er stillet i. De kræver snarest mulig opfyldelse af traktatens artikel 154, stk. 1, som fastslår, at de regionale og lokale administrative enheder skal have mulighed for fuldt ud at udnytte de fordele, som etableringen af et område uden indre grænser medfører, gennem etablering af transeuropæiske net. EU bør selvfølgelig være opmærksom på de faktorer, der truer konkurrenceevnen på grund af flaskehalsene, men der bør ikke være mindre opmærksomhed om den økonomiske og sociale samhørighed, som vil slå revner, hvis der ikke sikres adgang for alle regioner, især de mest forfordelte.

Regionsudvalget understreger, at TEN-retningslinjerne både bør tage sigte på at løse problemet med trafiktætheden i Europas kerneområder og på at styrke adgangen fra EU's periferi til enhedsmarkedet.

Regionsudvalget minder om tidligere udtalelsers henstilling om at udarbejde et nyt kort over tilgængelighed mellem regionerne med henblik på at fjerne de begrænsninger, mange regioner lider under, og som hæmmer en effektiv og harmonisk udvikling af det indre marked. Der bør sikres et mindstemål af tilgængelighed (beregnet ud fra objektive tids- og omkostningsindikatorer) fra alle dele af EU's område.

Det er nødvendigt at styrke de lokale og regionale myndigheders deltagelse i infrastrukturopbygningen, og Regionsudvalget foreslår, at det ved den kommende revision af retningslinjerne undersøges, hvorledes lokalområder og regioner kan arbejde sammen om planlægningen af lokale og regionale adgangsveje til det transeuropæiske transportnet, idet manglen på sådanne adgangsveje ofte er en medvirkende årsag til de nuværende flaskehalsproblemer.

Disse regionale og lokale net, som slutter sig til hovednettet, skaber også flaskehalsproblemer, der skal løses. Realiseringen af intermodale knudepunkter kræver ligeledes tilførsel fra regionale net, der er uundværlige for deres drift.

Regionsudvalget er tilfreds med, at Kommissionen fortsat prioriterer anvendelse af intelligente transportsystemer og går et skridt videre ved at støtte interoperativitet på EU's område.

Regionsudvalget er ligeledes helt enig i behovet for at integrere miljødimensionen i nettets udformning og fortolker forslaget som en absolut forpligtelse til at fastlægge de nødvendige korrigerende foranstaltninger, der kan reducere indvirkningerne på miljøet af de projekter, der vælges på grundlag af deres fordele for den europæiske transport, til et minimum.

1.1.3. Prioriterede mål, der skal tilføjes

Regionsudvalget foreslår, at udeladelsen af den passage i beslutning nr. 1692/96/EF, hvori der henvises til "etablering og tilpasning af sammenkoblingspunkter og omladnings- og omstigningsanlæg mellem de forskellige transportformer", tages op til revision.

I tidligere afsnit har Regionsudvalget henvist til denne prioritets enorme nytte og påpeget, at TEN-T vil miste sin funktionsevne, hvis den udelades. Det transeuropæiske transportnet har brug for et godt og omfattende net af intermodale anlæg, især når målet er at fremme godsbanetransporten.

Regionsudvalget går ind for, at sikkerheden på transportområdet gøres til et prioriteret mål. Sikkerheden nævnes ganske vist i afsnittet om styrkelse af intelligente transportsystemer, men den bør betragtes som en grundlæggende faktor, der skal prioriteres i selve etableringen og udviklingen af infrastrukturerne. Sikkerhedsproblemerne i TEN-T er blevet større i de seneste år i takt med mangedoblingen af overbelastede strækninger og manglen på egnede infrastrukturer på adskillige dele af nettet.

1.2. Bemærkninger til de specifikke projekter

Regionsudvalget hilser det velkomment, at Bilag III omfatter en liste over specifikke projekter, som er fuldt berettigede, gennemførlige og under alle omstændigheder af stor betydning for udviklingen af det transeuropæiske transportnet.

Regionsudvalget er især tilfreds med, at forbedring af Donaus sejlbarhed mellem Straubing og Vilhofen er medtaget i de specifikke projekter som projekt for indre vandveje, men går samtidig også ind for, at skibstrafikken på Donau øst for Wien forbedres, for det har længe krævet denne transportform styrket.

Regionsudvalget bifalder, at det globale satellitbaserede navigations- og positionsbestemmelsessystem Galileo er medtaget som nyt projekt med henblik på effektivt at styrke transportens nye støtteteknologier.

Ikke desto mindre ønsker Regionsudvalget, at der tages hensyn til de fremsatte krav om indførelse af foranstaltninger, som giver de lokale og regionale myndigheder mulighed for at deltage i planlægningen og udformningen af infrastrukturen.

Regionsudvalget beklager og er bekymret over, at nogle af de projekter, der blev bebudet i 1996, endnu ikke er iværksat. Der må findes løsninger, som letter de formaliteter, der skal til, for at de kan påbegyndes. Forsinkelserne skyldes for en stor dels vedkommende, at regionerne ikke har haft medindflydelse på deres udvikling. Det har skabt sociale konflikter og spændinger, som EU's instanser og de nationale myndigheder har meget svært ved at løse. Inddragelse af de lokale og regionale myndigheder kan og bør medvirke til at løse konflikterne, eftersom de er tættere på borgerne.

1.3. Bemærkninger til de øvrige ændringer

Regionsudvalget bifalder den nye formulering af artikel 8 om miljøbeskyttelse, da den giver medlemsstaterne ansvaret for at gennemføre grundige vurderinger af miljøvirkningerne, når direktiv 2001/42/EF, som fastlægger de tilpasninger, der skal foretages, er trådt i kraft.

De lokale og regionale forvaltninger bør deltage aktivt i miljøvurderingen og evt. fastlæggelse af korrigerende foranstaltninger, da de har det bedste kendskab til miljøsituationen inden for deres lokalområde.

Regionsudvalget finder ligeledes ændringerne af artikel 9, 10, 11, 13 og 18 rimelige, selvom opstillingen af leddene i artikel 10, stk. 4, om jernbanenettet forekommer ustruktureret. Ændringerne i stk. 4, første, fjerde og sjette led, er endvidere overraskende: i første led er henvisningen til godstrafikken forsvundet, i fjerde led er der i den spanske version indføjet en henvisning til strækninger, der er forbeholdt godstransport ad landevej, og i sjette led er den tidligere henvisning til en intermodal sammenkobling af jernbanenettet med de øvrige transportformers net udgået.

Endelig bifalder Regionsudvalget kraftigt ændringen af artikel 18, hvor "Udvalg til udveksling af oplysninger og beretning" skifter navn til det mere rammende og betydningsfulde "Udvalg til overvågning og revision af retningslinjerne", skønt det ikke klart fremgår af artiklens indhold, hvilke nye opgaver der følger med denne navneændring.

Det bør overvejes at give en repræsentant for Regionsudvalget sæde i dette overvågningsudvalg, så byer og regioner kan give deres mening til kende om de mange aspekter af det transeuropæiske transportnet, som fremover vil berøre dem.

2. Henstillinger

Regionsudvalget anmoder om følgende ændringer i forslaget til Europa-Parlamentets og Rådets beslutning om ændring af beslutning nr. 1692/96/EF om Fællesskabets retningslinjer for udvikling af det transeuropæiske transportnet.

2.1. Henstilling om ændringer af betragtningerne i beslutning nr. 1692/96/EF

Der tilføjes følgende betragtning 2 a):

"I overensstemmelse med Maastricht-traktaten skal det transeuropæiske transportnet bidrage til at styrke den økonomiske og sociale samhørighed, til at forbedre adgangen til de afsides beliggende regioner og øregioner og til at sikre bæredygtig afvikling af trafikken på europæiske transitforbindelser. Det skal udformes og iværksættes i relation til strukturfondsprogrammeringen, Mål 1 og 2 og INTERREG, og i relation til det europæiske fysiske og funktionelle udviklingsperspektiv."

Der foreslås tilføjet følgende betragtning 5 a):

"TEN-T skal udgøre et af værktøjerne i en ambitiøs europæisk søtransportpolitik til gavn for nærsøfartens udvikling, hvilket der slås til lyd for i Kommissionens hvidbog. Det skal tillige gøre det muligt fuldt ud at inddrage samtlige kontinentets søtransportområder i den verdensomspændende samhandel ved at tilskynde til søtransport over mellemlange og lange afstande."

2.2. Henstilling om ændringer af artikel 3 i beslutning nr. 1692/96/EF

Regionsudvalget anser det for nødvendigt at ændre artikel 3 i beslutning nr. 1692/96/EF om retningslinjerne yderligere gennem indføjelse af et nyt punkt med følgende ordlyd:

"4. Det transeuropæiske net omfatter intermodale logistikcentre, der er nødvendige for effektiv integration af de forskellige transportformer, deres infrastrukturer, anlæg og supplerende tjenester, såvel som de regionale og lokale tilslutninger."

2.3. Henstilling om ændringer af artikel 5 i beslutning 1692/96/EF

- Litra a)

Der foreslås følgende ordlyd:

"a) etablering og udvikling af hoved- og tværforbindelser, der gør det muligt at fjerne flaskehalse, færdiggøre manglende strækninger, navnlig de grænseoverskridende afsnit eller afsnit, som etablerer forbindelser til regioner med dårlige kommunikationsforbindelser, og forbedre interoperabiliteten på hovedakserne, idet det i alle tilfælde skal tilstræbes at forbedre sikkerheden."

- Litra b)

Der foreslås følgende ordlyd:

"b) etablering og udvikling af infrastruktur, der gør det muligt at forbinde øområder, indlandsområder, randområder, herunder de yderste randområder, med hinanden indbyrdes samt med de centrale områder i Fællesskabet for at fremme en velafbalanceret og polycentrisk udvikling af EU's territorium, under hensyntagen til miljømæssigt særligt følsomme områder;"

- Litra d)

Der foreslås følgende ordlyd:

"d) etablering af tilslutningsinfrastruktur mellem jernbanenet og havne, for at fremme nærsøfart, fjerntrafik ad søvejen og indlandsskibsfart;"

- Litra e)

Der foreslås følgende ordlyd:

"e) foranstaltninger til at forbinde jernbane- og søtransport med lufttransport, inklusive jernbane- og søtransportforbindelser til lufthavne samt den infrastruktur og udrustning, der er nødvendig for luft-, sø- og banetransporttjenester, forudsat at de geografiske forhold tillader det;"

- I artikel 5 foreslås indføjet et nyt litra med følgende ordlyd:

"udformning og udvikling af intermodale logistikcentre, både hvad angår infrastruktur, faciliteter og hjælpetjenester og passende adgang til regionale og lokale net."

2.4. Henstilling om ændringer af artikel 10 i beslutning nr. 1692/96/EF

Der foreslås følgende ændring af artikel 10, stk. 4:

"4. Nettet

- spiller en vigtig rolle i gods- og passagertrafikken over store afstande

- fremmer sammenkobling med de øvrige transportformers net, især lufttransport samt sø- og indlandsskibsfart

- letter adgangen til regionale og lokale jernbanenet

- spiller en vigtig rolle i kombitransport, især via intermodale logistikcentre

- fremmer godstransporten ved som et supplement og alternativ til vejtransporten at fastlægge og udbygge strækninger, hvor godstog har prioritet i visse korridorer

- er i overensstemmelse med regionernes egne udviklingsmål og bidrager til deres opfyldelse."

Efter sidste led i artikel 10, stk. 4, foreslås tilføjet følgende led:

"- indebærer en økologisk fordel i forhold til det transeuropæiske vejnet."

Der foreslås følgende ændring af artikel 10, stk. 6:

"6. Nettet indeholder den infrastruktur og øvrige anlæg, der gør det muligt at integrere jernbane, sø- og lufttransport."

2.5. Henstilling om ændringer af artikel 13 i beslutning nr. 1692/96/EF

Der foreslås følgende ændring af artikel 13, stk. 3:

"1. Det transeuropæiske lufthavnsnet består af lufthavne, som er beliggende på Fællesskabets område, betjener den erhvervsmæssige lufttrafik og opfylder specifikationerne i bilag II. Disse lufthavne klassificeres forskelligt alt efter størrelsen og typen af den trafik, de varetager, og alt efter hvilken rolle de spiller i nettet. De gør det muligt at udvikle luftfartsforbindelserne og sammenkoble luftfarten med de øvrige transportformer. Det er afgørende for opnåelsen af disse mål, at de regionale myndigheder inddrages i forvaltningen af lufthavnene.

2. (uændret)

3. Internationale lufthavne og fællesskabslufthavne forbindes efterhånden med jernbanenettets højhastighedsstrækninger, hvor dette er hensigtsmæssigt. Nettet omfatter den infrastruktur og de anlæg, der gør det muligt at integrere luft-, sø- og jernbanetransport."

2.6. Henstilling om ændringer af artikel 18 i beslutning nr. 1692/96/EF

Der foreslås følgende yderligere ændringer af artikel 18, stk. 2:

"2. Der nedsættes i Kommissionen et udvalg for det transeuropæiske transportnet, herefter benævnt 'udvalget', der består af repræsentanter for medlemsstaterne og en repræsentant for byerne og regionerne indstillet af Regionsudvalget, og som har en repræsentant for Kommissionen som formand. Udvalget varetager opfølgningen og analysen af revisionen af retningslinjerne for udviklingen af det europæiske transportnet samt udvekslingen af oplysninger om de planer og programmer, der er meddelt af medlemsstaterne, og det kan behandle alle spørgsmål vedrørende udviklingen af det transeuropæiske transportnet."

Bruxelles, den 15. maj 2002.

Albert Bore

Formand for

Regionsudvalget

(1) EFT C 293 af 13.10.1999, s. 9.

(2) EFT C 93 af 6.4.1999, s. 29.

(3) Underudvalgene og deres kompetenceområder blev omorganiseret den 6. februar 2002.